钦定古今图书集成/明伦汇编/官常典/第407卷 > 俞归
## 钦定古今图书集成/明伦汇编/官常典/第407卷 > 俞归

按《晋书张轨传》：“轨子寔，寔子骏，骏子重华遣使上疏
曰：‘季龙自毙，遗烬游魂，取乱侮亡，睹机则发。臣今遣
前锋都督裴恒，步骑七万，遥出陇上，以俟圣朝赫然
之威。山东骚扰，不足厝怀，长安膏腴，宜速平荡。臣守
任西荒，山川悠远，大誓六军，不及听受之末；猛将鹰
扬，不豫告成之次。瞻云望日，孤愤义伤，弹剑慷慨，中’”
情蕴结。于是康献皇后诏报，遣使进重华为凉州牧。
是时，御史俞归至凉州，重华方谋为凉王，不肯受诏，
使亲信人沈猛谓归曰：“我家主公，奕世忠于晋室，而
不如鲜卑矣。台加慕容皝，燕王，今甫授州主，大将军
何以加劝有功忠义之臣乎？明台今且移河右，共劝
州主为凉王大夫，出使苟利社稷，专之可也。”归对曰：
“王者之制，异姓不得称王；九州之内，重爵不得过公。
汉高一时王异姓，寻皆诛灭，盖权时之宜，非旧体也。
故王陵曰：‘非刘氏而王，天下共伐之’。至于外裔，不从
此例。春秋时，吴、楚称王，而诸侯不以为非者，盖外裔
视之也。假令齐、鲁称王，诸侯岂不伐之？故圣上以贵
公忠贤，是以爵以上”公，位以方伯，鲜卑外裔，岂足为比哉？子失问也。曰：“吾又闻之，有殊勋绝世者，亦有不
世之赏，若令便以贵公为王者，设贵公以河右之众，
南平巴蜀，东扫赵魏，修复旧都，以迎天子，天子复以
何爵何位，可以加赏？幸三思之。”猛具宣归言，重华遂
止。